कर्यालय संवाददाता चंडीगढ़ अप्रैल में ही मई-जून की झुलसा देने वाली गर्मी ने लोगों को परेशान कर रखा है। पारा चढ़ते-चढ़ते 40 के पास पहुंच गया है। रविवार को शहर का अणिकतम तापमान 39.8 डिग्री दर्ज किया गया। यह सामान्य से छह डिग्री सेल्सियश ज्यादा है। मौसम विभाग के अनुसार तपिश का यह आलम आने वाले दिनों में भी बना रहेगा। अधिकतम तापमान 40 के पार चला जाए तो कोई चौंकने वाली बात नहीं होगी। रात का न्यूनतम तापमान भी अब 21 के आंकड़े को पार कर गया है। यह भी सामान्य से ऊपर ही है।आने वाले दिनों में बारिश के भी कोई आसार नहीं दिखते जिससे इस गर्मी से राहत मिल सके। अप्रैल के दूसरे सप्ताह में ही तापमान के 40 डिग्री तक पहुंचने को लेकर चिंता की लकीरें गहरीं होती जा रही हैं। अभी से ही मई-जून की स्थिति को सोच दिल शिहर उठता है।केवल चंडीगढ़ ही नहीं, आसपास के क्षेत्रों में भी पारे के रफ्तार ने सबके पसीने छुड़ा दिए हैं। अंबाला में जहां पारा 40.8 डिग्री तक चढ़ा, वहीं हिसार में 11 अप्रैल को ही 44.3 डिग्री सेल्सियश तापमान दर्ज किया गया। पटियाला में 41.6, लुधियाना में 40.6 तथा अमृतसर में 40.2 ने भी आने वाले दिनों में भीषण गर्मी के संकेत दे दिए हैं। शिमला का भी तापमान सामान्य से 9 डिग्री ऊपर चल रहा है। रविवार को शिमला में इन शहरों की तुलना में थोड़ी राहत जरूर मिली लेकिन तापमान 28 डिग्री के आसपास पहुंच ही गया।